Suu Kyi lanserte frihetsfond
Ved lanseringen har fondet allerede samlet inn 1 million dollar. - Jeg er så glad for å være med å etablere et fond for sosial innovasjon i mitt navn. Jeg ønsker oss alle lykke i innsamlingen. Disse midlene er avgjørende for å gi frihet og muligheter for sivilbefolkningen i Burma og i andre land, sier fredsprisvinneren fra 1991. I sitt nobelforedrag lørdag ba hun givere fra hele verden bidra til å dekke behovene til folk på leting etter et tilfluktssted, en leting hun mener ofte må oppleves som nytteløs for dem som står midt i den. 21 år gamle Jonas Borchgrevink lot seg inspirere av Suu Kyis ord om at vi kan nå vårt mål hvis alle holder hender. Han har tatt initiativ til fondet og startet facebookaksjonen «Join hands with Daw Aung San Suu Kyi». Penger til fondet samles inn via en nettjeneste 21-åringen har startet. - Hun har vært en helt for meg siden jeg var liten; det er en stor drøm å få bruke denne tjenesten til å samle inn penger for hennes arbeid i Burma, sier han. Etter nobelforedraget ble det anslått at 9.000 fikk se og høre Aung San Suu Kyi tale på en folkefest på Rådhusplassen. Burmesiske Ja Tem Aung Lasi var en av de få heldige som fikk møte fredsforkjemperen på hennes rundtur i hovedstaden. - Møtet var overveldende siden hun er vårt håp og vår fremtid. Vi håper hun en dag blir vår leder, sier Ja Tem Aung Lasi til VG Nett
Aung San Suu Kyi var lørdag med på å lansere frihetsfondet World Freedom fund, som også bærer hennes navn.